የስርዓቱ አደጋ የሆኑ ኪራይ ሰብሳቢዎችን መጠራረግ  ጊዜ የማይሰጠው ተግባር መሆኑን ህወሓት  አስታወቀ
የህወሓት ምክትል ሊቀመንበር ዶክተር ደብረጽዮን ገብረሚካኤል በሚሊኒየም አዳራሽ ከትናንት በስትያ በተካሄደው 40ኛው ዓመት የህወሓት ምስረታ በዓል ማጠቃለያ ስነ ሰርዓት ላይ ባሰሙት ንግግር እንደገለጹት የትግራይ ህዝብ በከፈለው ክቡር መስዋዕትነት ለዘልዓለም ሊዘከር ይገባል።በአገራችን የመጣው ሰላም፣ ልማትና ዴሞክራሲ ለመቀልበስ እየተረባረቡ የሚገኙ ኪራይ ሰብሳቢዎችንም መጠራረግ ፋታ የማይሰጠው ቀጣይ ተግባር መሆኑን ዶ/ር ደብረጽዮን   ተናግረዋል።ልጆቹን መርቆ ወደ ትግል ሜዳ በመሸኘትና በቀጥታም ሆነ በተዘዋዋሪ በመሳተፍ  በጽናት የታገለው  የትግራይ ህዝብ  የተፈጥሮ ህግ ስለሆነ እንጂ ታጋዩ አንዴ ብቻ ሳይሆን ሁለትና ሶስት ጊዜም ቢሞትለት ተገቢ ነው ያሉት ምክትል ሊቀመንበሩ  አሁንም አባላቱ  ኪራይ ሰብሳቢዎችን ለመጠራረግ በቁርጠኝነት እንደሚሰሩ አረጋግጠዋል።ልጆቹን በመረሸን  የጥይት ዋጋ ከፍለው አስከሬን  እንዳያነሱ፣  በልጆቻቸው ህልፈት  እንዳያለቅሱና ወጣቶች በወንድሞቻቸው ሬሳ ላይ እንዲጨፍሩ በማድረግ ፋሽስት ደርግ በትግራይ ህዝብ ላይ ያደረሰው  ግፍ፣ መከራና ስቃይ የትግራይ ህዝብ ላይ መድረሱን ጠቁመዋል።ጭቆናውን በማስወገድ ዲሞክራሲያዊ ስርዓትን ለመገንባት የትግራይ ህዝብ 60 ሺሕ ሰማዕታትና ከ100 ሺሕ በላይ የጦር አካል ጉዳት   ክቡር መስዋዕትነት መክፈሉን ዶ/ር ደብረጽዮን አመልክተዋል ።ዶክተር ደብረጽዮን አያይዘውም የትግራይ ህዝብ ከሌሎች ጭቁን የኢትዮጵያ ህዝቦች ጋር በመሆን ባካሄደው ትግል የህዝቦች ጥቅምና መብት በመከበሩ  የጀግኖቹ  መስዋዕትነት ህያው መሆኑን የጠቆሙት ምክትል ሊቀመንበሩ  አሁንም የሰርዓታችን ዋንኛ አደጋ የሆኑ ኪራይ ሰብሳቢዎችንና  አንዳንድ ጸረ ህዝብ የዲያስፖራ  አባላት  ስርዓቱን ለመጣል እየታገሉ  መሆናቸውን አስረድተዋል።ም/ሊቀመንበሩ አያይዘውም  የትግራይ ህዝብ ከኢትዮጵያ ህዝብ ጋር አንድነቱን በማጠናከር ኪራይ ሰብሳቢዎችን እንደሚታገላቸው ዕምነታቸውን ገልጸው  ወጣቱ ትውልድ  የሰማዕታንት አደራ ለመፈጸም ታሪክ እንዲሰራም ጥሪ አስተላልፈዋል ።ወጣቱ ትውልድ የሰማዕታትን አደራ ለመጠበቅ በሚያደርገው ትግል  ነባር ታጋዮች ያላቸውን ምርጥ ተሞክሮ እንደሚያበረክቱም  ገልጸዋል።የኢትዮጵያ ህዝቦች፣ የህወሓት እህትና አጋር ድርጅቶች የተጀመረው  የህዳሴ ጉዞ ከዳር ለማድረስ የስርዓቱ ፈተና የሆኑትን በጽናት በመታገል የሀገሪቱን ብለጽግና ለማረጋገጥ የሚደረገው ርብርብ ተጠናክሮ  እንዲቀጥል  አሳስበዋል።የኢህአዴግ ምክርቤት ጽህፈትቤት ኃላፊ አቶ ደምሴ ሽቱ በበኩላቸው ህወሓት በደደቢት የጀመረው ትግል የኢትዮጵያ ህዝብ ጥያቄ በማንሳት እንደነበር በመጥቀስ የካቲት 11  የለሁሉም ህዝብ ታላቅ የድል በዓል መሆኑን ገልጸዋል ።በበዓል ማጠቃለያ ስነ ሰርዓት የህወሓት ሊቀመንበር  አቶ አባይ ወልዱ፣ የኢፌዴሪ ፕረዚደንት ዶክተር ሙላቱ ተሾመ፣ የቀድሞ ፕረዚዳንት አቶ ግርማ ወለጊዮርጊስ፣ ከፍተኛ የጦር መኮንኖች፣ የህወሓት/ኢህአዴግ አባላትና ደጋፊዎች  መገኘታቸውን ዋልታ ኢንፎርሜሽን ማዕከል ዘግቧል ።